জয়শ্রী রাইজি

জয়শ্রী নৈশধ রায়জি (২৬ অক্টোবর ১৮৯৫-১৯৮৫) ছিলেন একজন ভারতীয় স্বাধীনতা সংগ্রামী, সমাজকর্মী, সংস্কারবাদী এবং রাজনীতিবিদ। তিনি বোম্বে শহরতলির আসন থেকে জিতে প্রথম লোকসভার সদস্য হয়েছিলেন।

 প্রাথমিক জীবন 
জয়শ্রীর জন্ম ১৮৯৫ সালের ২৬শে অক্টোবর সুরাটে স্যার মনুভাই মেহতা ও হর্ষদাগৌরীর ঘরে। উচ্চশিক্ষার জন্য তিনি বরোদা কলেজে ভর্তি হন। তিনি ১৯১৮ সালে বরোদা কলেজ (বোম্বাই বিশ্ববিদ্যালয়) থেকে স্নাতক ডিগ্রি অর্জন করেন। সেই বছরেই চার্টার্ড অ্যাকাউন্ট্যান্ট এন এম রাইজির সাথে  বিবাহের পর, তিনি বোম্বেতে চলে আসেন বসবাসের জন্য।

 কর্মজীবন 
জয়শ্রী সমাজসেবার জন্য পরিচিত ছিলেন। তিনি সুবিধাবঞ্চিতদের, বিশেষ করে মহিলাদের সামাজিক সমস্যা এবং চাহিদা সম্পর্কে গভীর অন্তর্দৃষ্টি অর্জন করেছিলেন। তিনি ১৯১৯ সালে বোম্বে প্রেসিডেন্সি মহিলা পরিষদের চেয়ারপারসন হন। ১৯২০ সালে তিনি বোম্বেতে ভাগিনী সমাজের প্রতিষ্ঠাতা সদস্য হন। তিনি ১৯৩৩-১৯৪৪ সাল পর্যন্ত ১১ বছর এর সভাপতি ছিলেন। ১৯২০ সাল থেকে জয়শ্রী রাইজি আদিবাসীদের কল্যাণ এবং মহিলাদের, বিশেষ করে তফসিলি জাতি ও উপজাতির মহিলাদের উন্নয়নের জন্য কাজ করেছেন। তিনি মহাত্মা গান্ধীর অনুসারী এবং একজন সক্রিয় কংগ্রেস কর্মী ছিলেন। ১৯৩০ সালে লবণ সত্যাগ্রহের সময় তিনি স্বাধীনতা সংগ্রামে অংশগ্রহণ করেছিলেন। তিনি রাষ্ট্রীয় স্ত্রীসভার সম্পাদক ছিলেন, যা ব্রিটিশরা অবৈধ ঘোষণা করেছিল। অসহযোগ আন্দোলনের (১৯৩০) সময়, তিনি বিদেশী পণ্য বিক্রির দোকানগুলির সামনে বিক্ষোভে অংশগ্রহণ করেছিলেন। ভারত ছাড়ো আন্দোলনের (১৯৪২) সময় ব্রিটিশ কর্তৃপক্ষ তাঁকে ছয় মাসের জন্য কারারুদ্ধ করেছিল। স্বদেশী পণ্য গ্রহণকে উৎসাহিত করার জন্য, তিনি প্রদর্শনীর আয়োজন করেছিলেন এবং মহিলাদের সমবায় দোকান স্থাপনে সহায়তা করেছিলেন। তিনি নারীর উন্নয়ন এবং তাদের শিক্ষার ক্ষেত্রেও গভীরভাবে জড়িত ছিলেন এবং শুধুমাত্র মহারাষ্ট্র এবং গুজরাটে নয় বরং সর্বভারতীয় পর্যায়ে শিক্ষা ও স্বাস্থ্য কর্মসূচি ছড়িয়ে দেওয়ার আন্দোলনের অগ্রভাগে ছিলেন। তিনি মহারাষ্ট্র রাজ্য মহিলা পরিষদ এবং সংযুক্ত মহিলা সংস্থার চেয়ারম্যান ছিলেন। তিনি বনিতা বিষ্ণু কার্যনির্বাহী কমিটির (বিধবাদের জন্য গৃহ) সক্রিয় সদস্য এবং সর্বভারতীয় মহিলা সম্মেলনের পৃষ্ঠপোষকও ছিলেন।

ভারত স্বাধীনতা লাভের পর, তিনি বোম্বে শহরতলির নির্বাচনী এলাকা থেকে প্রথম সাধারণ নির্বাচনে প্রতিদ্বন্দ্বিতা করেন এবং প্রথম লোকসভার সদস্য হন। তিনি ভারতীয় শিশু কল্যাণ পরিষদের প্রতিষ্ঠাতা সদস্যদের একজন ছিলেন। বহু বছর ধরে তিনি মহারাষ্ট্রের ভারতীয় শিশু কল্যাণ পরিষদ এবং বোম্বে ভিজিল্যান্স অ্যাসোসিয়েশনের সদস্য ছিলেন। ১৯৫৪ সালে টরন্টোতে অনুষ্ঠিত আন্তর্জাতিক সমাজকর্ম সম্মেলনে তিনি ভারতের প্রতিনিধিত্ব করেছিলেন। তিনি নৈতিক ও সামাজিক স্বাস্থ্যবিধি সমিতির সাথেও যুক্ত ছিলেন। ১৯৮০ সালে, তিনি নারী ও শিশু উন্নয়ন ও কল্যাণের জন্য জামনালাল বাজাজ পুরস্কারে ভূষিত হন।

 ব্যক্তিগত জীবন 
১৯১৮ সালে তিনি এন এম রাইজির সাথে বিবাহ বন্ধনে আবদ্ধ হন এবং তাঁদের চারটি সন্তান হয়। তিনি ১৯৮৫ সালে মারা যান।

 তথ্যসূত্র 

বিষয়শ্রেণী:মহারাষ্ট্রের শিক্ষাবিদ
বিষয়শ্রেণী:মহারাষ্ট্রের নারী শিক্ষাবিদ
বিষয়শ্রেণী:মহারাষ্ট্রের সমাজকর্মী
বিষয়শ্রেণী:মহারাষ্ট্রের রাজনীতিতে নারী
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:১৯৮৫-এ মৃত্যু
বিষয়শ্রেণী:ভারতীয় নারীবাদী
বিষয়শ্রেণী:ব্রিটিশ ভারতের বন্দি ও আটক
বিষয়শ্রেণী:মহারাষ্ট্রের ভারতীয় স্বাধীনতাকর্মী
বিষয়শ্রেণী:ভারতীয় সমাজ সংস্কারক
বিষয়শ্রেণী:লোকসভার নারী সদস্য
বিষয়শ্রেণী:মহারাষ্ট্রের লোকসভা সদস্য
বিষয়শ্রেণী:প্রথম লোকসভার সদস্য
বিষয়শ্রেণী:মহারাষ্ট্রের ভারতীয় জাতীয় কংগ্রেসের রাজনীতিবিদ
বিষয়শ্রেণী:বড়োদরার ব্যক্তি
বিষয়শ্রেণী:১৮৯৫-এ জন্ম